Atès que el Pla del Govern de la Generalitat 2007/2010 preveu actuacions polítiques dirigides a garantir la igualtat d'oportunitats i drets de les dones i els homes;
Entenent que des del Govern s'ha de liderar el procés que garanteixi aquesta igualtat, la qual cosa comporta que el Departament de Treball posi en marxa accions en l'àmbit de les relacions laborals;
Atès que el Pla d'acció i desenvolupament de polítiques de dones a Catalunya 2004-2007 incorpora actuacions del Departament de Treball per garantir les condicions d'igualtat d'oportunitats i de qualitat en l'accés i la permanència de les dones al mercat de treball, així com actuacions dirigides al foment de la reorganització de la vida personal i laboral;
Atesa la Llei orgànica 3/2007, de 22 de març (BOE núm. 71, de 23.3.2007), per a la igualtat efectiva de dones i homes, l'article 49 de la qual preveu mesures de foment per la implantació de plans d'igualtat;
Atès que s'ha realitzat l'avaluació per mesurar l'efectivitat de l'anterior convocatòria i s'ha considerat adient una modificació de les bases reguladores;
Atès el que disposen la Llei 38/2003, de 17 de novembre, general de subvencions (BOE núm. 276, de 18.11.2003), i el seu reglament de desplegament, aprovat pel Reial decret 887/2006, de 21 de juliol (BOE núm. 176, de 25.7.2006);
Atès el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), modificat per la Llei 12/2004, de 27 de desembre, de mesures financeres, la Llei 5/2007, de mesures financeres, i la Llei 4/2007, de 4 de juliol, de pressupostos de la Generalitat de Catalunya per a 2007 (DOGC núm. 4920, de 6.7.2007);
Atès l'Acord de Govern de despesa plurianual de data 26 de juny de 2007;
Vistos els informes previs de l'Assessoria Jurídica i de la Intervenció Delegada del Departament de Treball, a proposta de la Direcció General de Relacions Laborals i en ús de les facultats que em són conferides, d'acord amb l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat,
Aquesta Ordre té per objecte aprovar les bases reguladores de la subvenció destinada a l'establiment d'un Projecte per al foment de la igualtat d'oportunitats entre homes i dones en l'àmbit de les relacions laborals a Catalunya, i obrir la convocatòria per a la presentació de sol·licituds per a l'any 2007.
El Projecte regulat en aquesta Ordre es concreta en l'elaboració i aplicació d'un pla d'igualtat per empreses de més de 30 persones treballadores.
2.1 Anualment, i en funció de les disponibilitats pressupostàries, el conseller o consellera de Treball dictarà resolució de convocatòria, que es publicarà al Diari Oficial de la Generalitat de Catalunya, per presentar sol·licituds per a l'obtenció de les subvencions regulades en aquesta Ordre.
2.2 En el supòsit que, un cop resolta la convocatòria de la subvenció prevista en aquesta Ordre, no s'hagués esgotat l'import màxim destinat per a l'exercici corresponent, o que el Departament de Treball obtingui fons addicionals destinats a les accions regulades en aquesta Ordre, o que es produeixin renúncies o revocacions de les subvencions, amb el romanent que quedi d'aquests fons addicionals es podrà obrir una nova convocatòria per a la concessió de subvencions per al desenvolupament de les accions previstes en aquesta Ordre mitjançant una nova resolució de la consellera de Treball, o bé es podran assignar nous atorgaments als projectes que no van arribar a obtenir subvenció i que, atesos els criteris de valoració aplicables, mantenen una posició immediatament posterior a la dels projectes subvencionats segons l'ordre de preferència establert, sempre que aquests projectes es puguin realitzar en el termini que s'estableix en aquesta Ordre de bases reguladores.
Convocatòria per a l'any 2007: terminis, sol·licituds i documentació
3.1 El termini de presentació de sol·licituds per a l'obtenció de la subvenció començarà l'endemà de la publicació d'aquesta Ordre al DOGC i finalitzarà el dia 28 de setembre de 2007.
3.2 Les sol·licituds es presentaran d'acord amb els requisits i continguts que estableixen els articles 7 i següents, acompanyades de la documentació que s'hi estableix.
3.3 La tramitació administrativa dels expedients de les sol·licituds correspon a la Subdirecció General de Relacions Laborals, d'acord amb el que disposen els articles 7 i següents d'aquesta Ordre.
3.4 Les bases reguladores d'aquesta convocatòria són les que estableix aquesta Ordre.
Import màxim per l'any 2007 i aplicació pressupostària
4.1 Per atendre les sol·licituds de subvencions s'autoritzen despeses per una quantia màxima inicial de 200.000 euros, amb càrrec a la partida pressupostària TI03/D/470.4000.00/3360 del pressupost de la Generalitat de Catalunya per a 2007, i de 600.000 euros amb càrrec a la partida pressupostària corresponent de l'any 2008.
4.2 L'atorgament de la subvenció estarà condicionat a l'existència de crèdit adequat i suficient per a aquesta finalitat.
4.3 Per ordre del conseller o consellera de Treball es podrà modificar l'import màxim indicat en aquesta Ordre.
5.1 La subvenció que s'estableix en aquesta Ordre té per finalitat donar suport a les empreses de més de 30 persones treballadores que, en l'àmbit de les relacions laborals, adoptin un projecte per fomentar la igualtat d'oportunitats entre dones i homes, consistent en l'elaboració i l'aplicació d'un pla d'igualtat per tal de millorar els resultats respecte de la paritat en tots els estaments jeràrquics de la seva organització.
5.2 S'haurà de garantir el compromís de la Direcció de l'empresa en relació amb la realització del Projecte i la participació i implicació de la representació unitària i/o sindical de les persones treballadores, quan n'hi hagi.
5.3 Les accions i plans a realitzar en relació amb els eixos de treball s'hauran de dur a terme emprant i fomentant un llenguatge no sexista.
5.4 Els projectes que es presentin hauran d'impulsar accions i plans a realitzar en relació amb els eixos de treball que s'especifiquen a continuació:
Igualtat d'oportunitats en l'accés i promoció interna a qualsevol lloc de treball dins de l'organització.
Igualtat en les condicions de treball i, en especial, en matèria retributiva i de condicions de seguretat i salut en el treball (assetjament moral i sexual, riscos psicosocials, trastorns musculoesquelètics).
Redistribució dels temps per millorar la conciliació de la vida personal, familiar i laboral.
Entitats sol·licitants: definició i requisits
6.1 Podran sol·licitar la concessió de les subvencions previstes en aquesta Ordre les entitats que s'assenyalen a continuació, sempre que desenvolupin la seva activitat en centres de treball ubicats a Catalunya i que reuneixin la resta de requisits que s'hi estableixen.
a) Empreses privades de més de 30 persones treballadores que reuneixin la condició d'empresari/ària, d'acord amb el que disposa l'article 1.2 del Text refós de la Llei de l'Estatut dels treballadors, aprovat pel Reial decret legislatiu 1/1995, de 24 de març (TRLET).
b) Empreses públiques i entitats autònomes públiques de més de 30 persones treballadores, regulades pel Decret legislatiu 2/2002, de 24 de desembre, pel qual s'aprova el Text refós de la Llei 4/1985, de 29 de març, de l'Estatut de l'empresa pública catalana.
6.2 Per a l'obtenció de la subvenció descrita a l'apartat anterior, les empreses sol·licitants hauran de complir els requisits següents:
a) Donar compliment al que estableix l'article 38 de la Llei 13/1982, de 7 d'abril, d'integració social de persones discapacitades, i, si escau, el Reial decret 364/2005, de 8 d'abril.
b) Complir els requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística.
c) No trobar-se en cap de les circumstàncies previstes en l'article 13 de la Llei 38/2003, de 17 de novembre, general de subvencions.
d) No haver estat sancionades per resolució ferma, durant els últims 3 anys, per la comissió d'una infracció greu en matèria d'integració laboral de persones discapacitades o molt greu en matèria de relacions laborals o en matèria de prevenció de riscos laborals, de conformitat amb el Text refós de la Llei sobre infraccions i sancions de l'ordre social, aprovat pel Reial decret legislatiu 5/ 2000, de 4 d'agost.
e) Complir les obligacions tributàries davant l'Estat i la Generalitat i les obligacions davant la Seguretat Social.
f) Acreditar que es disposa dels mitjans humans, materials i econòmics necessaris per realitzar l'activitat de prevenció de riscos laborals a l'empresa, d'acord amb el que disposa la Llei 31/1995, de 8 de novembre, sobre prevenció de riscos laborals, i el Reglament de serveis de prevenció.
6.3 El compliment d'aquests requisits s'acreditarà mitjançant l'aportació de la documentació establerta a l'article 7.3 d'aquesta Ordre.
Sol·licitud i documentació que cal presentar
7.1 La sol·licitud, en imprès normalitzat i degudament complimentada, juntament amb la documentació que correspongui, s'haurà d'adreçar a la Direcció General de Relacions Laborals (carrer Sepúlveda, 148-150, 08011 Barcelona), en el termini que anualment estableixi la convocatòria corresponent.
No obstant això, també podrà ser presentada, en el mateix termini, als Serveis Territorials del Departament, les adreces dels quals són les següents:
Serveis Territorials del Departament de Treball a Barcelona: c.
Serveis Territorials del Departament de Treball a Girona: c.
Serveis Territorials del Departament de Treball a Lleida: c.
Serveis Territorials del Departament de Treball a Tarragona: c.
Serveis Territorials del Departament de Treball a les Terres de l'Ebre: c.
Sense perjudici del que s'ha exposat, també es podran presentar en qualsevol de les formes que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
7.2 L'imprès normalitzat de sol·licitud per a l'obtenció de la subvenció regulada en aquesta Ordre es podrà obtenir a la web del Departament de Treball [URL], al Registre del Departament de Treball (c.
Sepúlveda, 148-150, 08011 Barcelona), o a qualsevol de les adreces anteriorment ressenyades.
7.3 Juntament amb la sol·licitud, s'haurà d'adjuntar en original i fotocòpia, o còpia autenticada, la documentació següent:
a) DNI i documentació acreditativa de la capacitat de la persona sol·licitant per actuar en nom i representació de l'entitat sol·licitant.
b) Memòria del Projecte, segons model normalitzat, pel qual se sol·licita la concessió de la subvenció, que haurà d'incloure els punts que s'especifiquen a l'article 9 d'aquesta Ordre.
c) Informe de la representació unitària i/o sindical de les persones treballadores sobre el Projecte o, en el seu cas, documentació que acrediti que se'ls ha comunicat.
d) Certificat acreditatiu d'estar al corrent del pagament de les obligacions tributàries.
Aquest certificat l'obtindrà directament l'òrgan gestor d'aquestes subvencions per via telemàtica, a través del Departament d'Economia i Finances.
La signatura de la sol·licitud de la subvenció pel beneficiari o beneficiària implica l'autorització a l'Administració de la Generalitat per a aquesta funció de comprovació.
e) Certificat acreditatiu d'estar al corrent del pagament de les obligacions amb la Seguretat Social, així com rebut de liquidacions de les cotitzacions (TC1) del darrer mes.
f) Documentació que acrediti els mitjans humans, materials i econòmics que s'assignen a la prevenció de riscos laborals a l'empresa, tal com estableix la Llei de prevenció de riscos laborals.
g) Declaració expressa i responsable del compliment dels requisits a), b), i c) de l'article 6.2 d'aquesta Ordre; la informació a la qual fa referència la lletra d) d'aquest article ja es troba a disposició de la Direcció General de Relacions Laborals.
h) Documentació acreditativa de l'existència d'altres subvencions o ajudes, nacionals o internacionals, sol·licitades o concedides, o si s'escau, declaració expressa i responsable de la seva inexistència.
i) Documentació acreditativa de l'existència d'ajuts de mínimis rebuts en els tres darrers exercicis fiscals, amb indicació de com computa l'empresa l'exercici fiscal en el qual s'enquadra o, si s'escau, declaració expressa i responsable de la seva inexistència.
7.4 El model normalitzat de la memòria s'inclou dins de l'imprès de sol·licitud a què fa referència l'article 7.2 d'aquesta Ordre.
Les declaracions dels apartats g), h) i i) de l'apartat anterior s'inclouen dins l'imprès de sol·licitud.
7.5 El Departament de Treball podrà requerir a les persones signants de les empreses sol·licitants la presentació de qualsevol altra documentació que sigui necessària per a la tramitació de la subvenció.
Disposicions per a l'elaboració i aplicació del Projecte d'igualtat a l'empresa
Tipus d'ajut i quantitat màxima
8.1 El Projecte per al qual es preveu l'ajut regulat en aquesta Ordre inclou necessàriament la realització del següent:
a) Un diagnòstic o auditoria sobre la situació a l'empresa en matèria d'igualtat entre homes i dones.
b) L'elaboració d'un pla d'igualtat que corregeixi les deficiències detectades.
c) La primera fase d'aplicació del Pla.
El Projecte pot ser elaborat per personal de la pròpia empresa, capacitat professionalment en matèria d'igualtat d'oportunitats, o per encàrrec a una entitat externa especialitzada fins a un percentatge que no excedeixi del 70% de l'import subvencionat; en ambdós casos haurà de resultar acreditada la implicació de la direcció de l'empresa, i s'haurà d'acreditar la capacitació professional i especialització d'acord amb el que preveu l'article 9 d'aquesta Ordre.
L'import de la subvenció abastarà el cost degudament justificat i pressupostat de la totalitat del Projecte, amb una quantitat màxima de 10.000,00 euros.
8.2 Als efectes d'aquesta Ordre, el diagnòstic o auditoria, el Pla i la primera fase d'aplicació es defineixen de la forma següent:
El diagnòstic o auditoria consisteix en un estudi de l'estructura organitzativa de l'empresa amb l'objectiu de saber el grau de compliment del principi d'igualtat entre els seus treballadors i treballadores.
La diagnosi ha d'incloure informació sobre els elements que poden generar discriminacions a l'empresa (humans, econòmics, materials, d'organització, etc.) i de quins recursos disposa l'empresa per plantejar el canvi.
El Pla d'igualtat de l'empresa consisteix en un conjunt ordenat de mesures, adoptades després de realitzar un diagnòstic de la situació, que tendeixen a assolir en l'empresa la igualtat de tracte i d'oportunitats entre dones i homes i a eliminar les discriminacions per raó de sexe i/o gènere.
Els plans d'igualtat fixaran els objectius concrets d'igualtat a assolir, les estratègies i les accions concretes a adoptar per a la seva consecució, així com l'establiment de sistemes eficaços de seguiment i avaluació dels objectius fixats.
Tots aquests elements, degudament impulsats per la direcció i integrats en el sistema de gestió de l'empresa, s'orienten a generar, impulsar, garantir i/o consolidar un sistema estable d'actuació que integri la perspectiva de gènere dins de l'organització empresarial, que fomenti la igualtat d'oportunitats entre les dones i els homes de l'empresa, i prevegi una paritat en tots els estaments jeràrquics.
La primera fase d'aplicació del Pla són les accions definides en aquest com a prioritàries, ateses les deficiències detectades a l'auditoria, i als efectes d'aquesta subvenció s'haurà d'acreditar la realització completa de tres d'aquestes actuacions, com a mínim.
Continguts de la memòria descriptiva del projecte
La memòria descriptiva del projecte s'haurà d'emplenar segons el model normalitzat que s'inclou a la sol·licitud i haurà de contenir la informació del Projecte empresarial, amb el contingut següent:
a) Presentació de l'empresa i accions realitzades, si s'escau, en relació amb la igualtat d'oportunitats i la perspectiva de gènere a l'empresa.
b) Objectius finals que l'empresa pretén assolir amb el Projecte d'igualtat.
c) Metodologia que s'utilitzarà per assolir els objectius pretesos.
d) Planificació temporal del Projecte.
e) Identificació de l'equip de persones que duran a terme el Projecte, amb acreditació de les seves competències i/o qualificacions en temes d'igualtat d'oportunitats, tenint en compte que la direcció i coordinació del projecte l'haurà de dur a terme una persona professional amb titulació universitària de grau mig o superior, i gaudir de formació específica, en cas que el projecte no s'encarregui a una entitat externa.
Les persones designades per l'empresa sol·licitant de la subvenció són les que es tindran en compte als efectes de la justificació que s'estableix a l'article 10.c) d'aquesta Ordre.
f) L'acreditació de la competència esmentada a la lletra anterior, en cas que el projecte es dugui a terme directament per l'empresa que sol·licita la subvenció, pot consistir en haver rebut formació de seixanta hores, com a mínim, en matèria d'igualtat d'oportunitats o acreditar una experiència mínima d'haver treballat en temes d'igualtat durant 600 hores; en cas que se subcontracti una empresa externa especialitzada, haurà d'aportar la relació explicativa dels projectes realitzats en aquest àmbit i acreditar que disposa d'un pla d'igualtat propi.
g) Recursos materials i tecnològics que es requeriran per dur a terme l'elaboració del Projecte.
h) Pressupost global, relatiu a les tres fases del projecte.
i) Eines de seguiment i d'avaluació de l'execució del Pla.
a) Es farà un primer pagament del 25% de la subvenció concedida, en concepte de bestreta, que es farà efectiu en el moment de la notificació de la resolució.
b) Es farà un segon pagament del 35% de la subvenció concedida, en concepte de bestreta, quan es justifiqui documentalment el diagnòstic de la situació a l'empresa en matèria d'igualtat d'oportunitats entre homes i dones i s'hagi elaborat el Pla per a la igualtat a l'empresa.
El termini per presentar la diagnosi o auditoria serà entre l'1 i el 15 de juny de 2008.
Ambdues bestretes es realitzaran d'ofici.
c) Es farà un tercer pagament de fins el 40% de la subvenció concedida, quan s'hagin dut a terme les accions corresponents a la primera fase del Pla, entenent-se que com a mínim s'haurà d'acreditar la realització de les tres actuacions definides en el Pla com a prioritàries.
El termini per presentar la justificació de les accions dutes a terme serà entre el 15 d'octubre i l'1 de novembre de 2008.
El pagament es realitzarà quan es presenti una memòria final o de tancament, segons el model normalitzat que es determini pel Departament de Treball, en la qual s'exposin les fases i actuacions dutes a terme que, com a mínim, hauran de ser tres de les contemplades en el Pla com a prioritàries, així com la justificació econòmica d'aquestes, amb els justificants i/o factures de les actuacions realitzades (campanyes de sensibilització interna i/o externa, de formació, de promocions internes, noves contractacions relacionades amb el projecte o d'altres) i els corresponents rebuts de pagaments, l'aportació dels contractes, rebuts de salaris i detall de les hores invertides de les persones de l'empresa implicades en el projecte i, si escau, la factura de la realització de l'auditoria, en cas que s'hagi subcontractat.
d) No requerirà justificació addicional el 4% de la quantitat adjudicada, que s'entendrà que cobreix els costos indirectes com són el petit material d'oficina, despeses d'electricitat, telèfon, etc.
e) La justificació econòmica de la despesa es realitzarà coherentment amb el pressupost presentat, mitjançant l'aportació d'original i fotocòpia o còpia autenticada, dels rebuts de salaris i les factures i rebuts de pagaments.
Procediment de tramitació i de concessió dels ajuts
Si la sol·licitud no reuneix els requisits que estableix aquesta Ordre, es requerirà la persona sol·licitant perquè en un termini de deu dies hàbils esmeni el defecte o adjunti els documents preceptius amb indicació que si no ho fa es considera que desisteix de la seva petició, d'acord amb el que disposa l'article 71 de la Llei 30/1992, de 26 de novembre, modificada per la Llei 4/1999, de 13 de gener.
Tramitació de la concessió de les subvencions
12.1 La concessió de la subvenció destinada a l'establiment de mesures per al foment de la igualtat d'oportunitats entre homes i dones en l'àmbit de les relacions laborals a Catalunya es regirà pel procediment de concurrència competitiva.
12.2 La instrucció dels expedients correspon a la persona titular de la Subdirecció General de Relacions Laborals.
12.3 Per a la valoració de les sol·licituds presentades, es constituirà una Comissió tècnica d'avaluació integrada per les persones titulars de la Subdirecció General de Relacions Laborals i del Servei d'Igualtat d'Oportunitats, l'agent per la igualtat del Departament de Treball, i una persona tècnica de la Subdirecció General de Relacions Laborals.
Aquesta Comissió tècnica d'avaluació, tenint en compte els criteris de concessió i la ponderació previstos en aquesta Ordre, elaborarà un informe en el qual es concreti el resultat de l'avaluació efectuada.
12.4 La persona titular de l'òrgan instructor, a la vista de la documentació obrant a l'expedient i de l'informe emès per la Comissió tècnica d'avaluació, elevarà al/a la director/a general de Relacions Laborals una proposta de resolució, degudament motivada, amb el tràmit d'audiència previ, del qual es podrà prescindir quan no figuri en el procediment ni es tinguin en consideració altres fets ni altres al·legacions i proves que les presentades per l'entitat sol·licitant.
12.5 La resolució serà dictada pel/per la director/a general de Relacions Laborals i notificada a la persona sol·licitant en el termini màxim de sis mesos, comptadors des de la data de finalització del termini de presentació de sol·licituds.
La notificació es cursarà per qualsevol mitjà que permeti tenir constància de la seva recepció.
Si en el termini esmentat no s'ha dictat i notificat resolució expressa, cal entendre desestimada la sol·licitud, d'acord amb el que preveu l'article 3 de la Llei 23/2002, de 18 de novembre, d'adequació de procediments administratius en relació amb el règim de silenci administratiu i el termini de resolució i notificació.
12.6 Contra la resolució del/de la director/a general de Relacions Laborals, que no exhaureix la via administrativa, es podrà interposar recurs d'alçada davant del conseller o consellera del Departament de Treball en el termini d'un mes comptador des de l'endemà de la recepció de la notificació d'aquesta resolució.
12.7 Immediatament després de concedides les subvencions, s'oferirà a les persones responsables de les entitats suport tècnic consistent en una sessió informativa de mitja jornada.
La concessió de la subvenció es farà respectant els imports màxims establerts en aquesta Ordre, d'acord amb els criteris de valoració següents, i segons la ponderació que s'estableix per a cadascun:
a) Coherència i planificació del projecte presentat per l'empresa envers la seva pròpia situació (50 punts).
b) Quantitat de recursos materials i humans en relació amb els objectius del projecte (25 punts).
c) Eines de seguiment i d'avaluació previstes (25 punts).
La puntuació mínima per poder optar a la subvenció és de 50 punts.
L'import de la subvenció concedida en cap cas no pot ésser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, o amb altres ingressos per qualsevol concepte, superi el cost de l'activitat a desenvolupar per l'entitat beneficiària.
15.1 D'acord amb l'article 18 de la Llei 38/2003, de 17 de novembre, general de subvencions, i l'article 94.6 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), quan les subvencions concedides, considerades individualment, siguin d'un import igual o superior a 3.000 euros, es donarà publicitat de les subvencions atorgades mitjançant la seva publicació en el Diari Oficial de la Generalitat de Catalunya, tot indicant la convocatòria, el programa, la persona o entitat beneficiària, la quantitat concedida, les finalitats de la subvenció i el crèdit pressupostari al qual s'han imputat.
15.2 Sens perjudici del que s'ha establert en l'apartat anterior, es donarà publicitat de tots els atorgaments de les subvencions mitjançant la seva exposició a la pàgina web del Departament de Treball [URL].
Obligacions de les empreses beneficiàries de les subvencions
16.1 Les empreses beneficiàries de les subvencions estan obligades a:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, complint els requisits i les condicions que determinen la concessió de la subvenció, i acreditant aquesta execució davant del Departament de Treball.
En el supòsit que s'alteressin les condicions per les quals fou atorgada la subvenció, s'haurà de comunicar al Departament tan aviat com es conegui, i en tot cas, abans de la justificació de l'aplicació.
b) Comunicar al Departament de Treball l'obtenció de subvencions, ajuts, ingressos o recursos, per a la mateixa finalitat, procedents de qualsevol de les administracions o entitats públiques o privades, nacionals o internacionals.
c) Proposar al Departament de Treball qualsevol canvi que, dins de la mateixa finalitat, es pugui produir en la destinació de la subvenció, que, si s'escau, ha d'ésser expressament autoritzat per la Direcció General de Relacions Laborals.
d) Facilitar tota la informació que li requereixi el Departament de Treball, la Intervenció General de la Generalitat, la Sindicatura de Comptes o altres òrgans competents, així com sotmetre's a les actuacions de comprovació i de control de l'activitat econòmica i financera per part d'aquests.
e) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable a qui és beneficiari en cada cas, així com aquells estats comptables i registres específics que siguin exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.
f) Conservar els documents justificatius de l'aplicació dels fons rebuts, inclosos els documents electrònics, en tant que puguin ésser objecte de les actuacions de comprovació i control.
g) Procedir al reintegrament dels fons percebuts en els supòsits contemplats a l'article 18 d'aquesta Ordre.
16.2 Per al pagament de les subvencions atorgades, l'entitat beneficiària ha de trobar-se al corrent del pagament de les obligacions tributàries i de la Seguretat Social.
En el cas de les obligacions tributàries davant la Generalitat de Catalunya, serà d'aplicació el que disposa l'article 98.3 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
El Departament de Treball pot revisar les subvencions ja concedides i modificar-ne la resolució de concessió en el cas d'alteració de les condicions o de l'obtenció concurrent d'altres ajuts.
Causes i procediment de revocació
18.1 Són causes de revocació, per les quals es procedirà a revocar totalment o parcialment la subvenció i, si escau, a reintegrar les quantitats percebudes indegudament, amb l'interès legal que correspongui, les següents:
a) L'incompliment de l'obligació de justificació o la justificació insuficient, en els termes que estableix l'article 30 de la Llei 38/2003, de 17 de novembre, general de subvencions.
Sense perjudici del que estableix l'apartat anterior, si l'entitat beneficiària no justifica la totalitat de la subvenció, s'ha d'entendre revocada parcialment en la quantitat no justificada, sempre que això no comporti l'incompliment de la seva finalitat.
b) L'obtenció de la subvenció sense reunir les condicions requerides, havent falsejat les condicions requerides o havent ocultat aquelles que ho haurien impedit.
c) L'incompliment de la finalitat, l'objectiu, l'activitat, el projecte per al qual la subvenció ha estat concedida, totalment o parcialment, perquè s'han destinat les quantitats percebudes a finalitats diferents, o la no adopció del comportament que fonamenta la concessió de la subvenció.
d) L'excés obtingut sobre el cost de l'activitat duta a terme quan l'import de les subvencions sigui d'una quantia que aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat que desenvolupa el beneficiari.
e) L'incompliment de l'obligació d'adoptar les mesures de difusió contingudes a l'apartat 4 de l'article 18 de la Llei 38/2003, de 17 de novembre, general de subvencions.
f) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei 38/2003, de 17 de novembre, general de subvencions, així com l'incompliment de les obligacions comptables, registrals o de conservació de documents quan d'això se'n derivi la impossibilitat de verificar la destinació donada als fons percebuts, l'incompliment de l'objectiu, la realitat i regularitat de les activitats subvencionades, o la concurrència de subvencions, ajuts, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.
g) Incompliment de les obligacions imposades per l'Administració a les empreses beneficiàries, així com dels compromisos assumits per aquestes amb motiu de la concessió de la subvenció, sempre que afectin o es refereixin a la manera com s'han d'aconseguir els objectius, fer l'activitat, executar el projecte o adoptar el comportament que fonamenta la concessió de la subvenció.
h) Incompliment de les obligacions imposades per l'Administració a les entitats beneficiàries, així com dels compromisos assumits per aquestes entitats, amb motiu de la concessió de la subvenció, diferents dels anteriors, quan d'això se'n derivi la impossibilitat de verificar la destinació donada als fons percebuts, l'incompliment de l'objectiu, la realitat i regularitat de les activitats subvencionades, o la concurrència de subvencions, ajuts, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.
18.2 Sens perjudici del que disposen els articles 98 i 100 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, modificat per la Llei 12/2004, de 27 de desembre, si, com a conseqüència de qualsevol de les actuacions de comprovació i control, es constata que s'ha produït alguna de les causes de revocació esmentades anteriorment, s'iniciarà la tramitació del corresponent procediment de revocació.
La resolució d'inici d'expedient esmentada es notificarà a l'entitat interessada per tal que, en el termini de deu dies, formuli les al·legacions que consideri necessàries o proposi els mitjans de prova que estimi oportuns.
Posteriorment, i immediatament abans que es redacti la proposta de resolució, s'atorgarà a l'interessat el tràmit d'audiència corresponent amb la finalitat que, en el termini de deu dies, al·legui i presenti els documents i les justificacions que consideri oportuns.
Es podrà prescindir d'aquest tràmit d'audiència quan no figurin en el procediment ni es tinguin en compte en la resolució altres fets, al·legacions i proves que els adduïts per la persona interessada.
Vistes les actuacions realitzades, la persona titular de la Subdirecció General de Relacions Laborals emetrà una proposta de resolució que elevarà, juntament amb la resta de l'expedient, al/a la director/a general de Relacions Laborals, la qual emetrà la resolució corresponent, que es notificarà a l'entitat interessada mitjançant correu certificat o per qualsevol mitjà que permeti tenir constància que l'ha rebuda.
18.3 D'acord amb l'article 104 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, en la redacció que en fa la Llei 12/2004, de 27 de desembre, de mesures financeres, contra la resolució dictada per la persona titular de la Direcció General de Relacions Laborals, que exhaureix la via administrativa, es podrà interposar recurs potestatiu de reposició davant el mateix òrgan que ha dictat l'acte en el termini d'un mes a comptar de l'endemà de la notificació de l'esmentada resolució, o bé recurs contenciós administratiu davant l'òrgan jurisdiccional corresponent en el termini de dos mesos a comptar de l'endemà de la seva notificació.
Les causes de nul·litat i anul·labilitat són les que estableix l'article 36 de la Llei 38/2003, de 17 de novembre, general de subvencions (BOE núm. 276, de 18.11.2003), i es procedirà conforme el que estableix aquest article.
A aquesta subvenció li serà aplicable el règim d'infraccions i sancions establert pels capítols I i II del títol IV de la Llei 38/2003, de 17 de novembre, general de subvencions (BOE núm. 276, de 18.11.2003), així com allò que estableixen als articles 101 i següents del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, en tot el que no s'hi oposi.
El Departament de Treball durà a terme un estudi d'impacte sobre els resultats derivats de la subvenció establerta en aquesta Ordre, d'acord amb els objectius previstos.
Els ajuts previstos en aquesta Ordre són ajuts de mínimis i, per tant, estan sotmesos al règim inclòs en el Reglament CE 1998/2006 de la Comissió, de 15 de gener, relatiu a l'aplicació dels articles 87 i 88 del Tractat CE de mínimis (DOCE L379/05, de 28.12.2006).
L'ajut total de mínimis concedit no pot excedir de 200.000 euros en un període de tres exercicis fiscals.
Aquest límit s'aplicarà independentment de la forma de l'ajut o de l'objectiu perseguit.
En tot el que no estigui previst en les bases reguladores aprovades per aquesta Ordre, s'aplicarà la Llei 38/2003, de 17 de novembre, general de subvencions, en tot el que tingui la consideració de bàsic, com també el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), modificat per la Llei 12/2004, de 27 de desembre, de mesures financeres (DOGC núm. 4292, de 31.12.2004), en tot el que no s'oposi a l'esmentada Llei i normativa de desenvolupament.
Els ajuts recollits en aquesta Ordre són incompatibles, en el mateix any de la convocatòria oberta pel Departament de Treball, amb l'accés a la línia de subvenció de promoció de la figura de l'agent per la igualtat d'oportunitats entre homes i dones a les empreses de 100 o més persones treballadores.
Es deroga l'Ordre TRI/318/2006, de 20 de juny, publicada al DOGC núm. 4664, de 28.6.2006.